CELEX: 52021PC0152
Language: hu
Date: 2021-03-31
Title: Javaslat A TANÁCS VÉGREHAJTÁSI HATÁROZATA a 2003/96/EK irányelv 19. cikkével összhangban Horvátország részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről

EURÓPAI BIZOTTSÁG
            Brüsszel, 2021.3.31.
            COM(2021) 152 final
            2021/0075(NLE)
            Javaslat
            A TANÁCS VÉGREHAJTÁSI HATÁROZATA 
            a 2003/96/EK irányelv 19. cikkével összhangban Horvátország részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az energiatermékek és a villamos energia uniós adóztatását az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelv
                     1
                   (a továbbiakban: energiaadó-irányelv vagy irányelv) szabályozza.
               
               
                  Az irányelv 19. cikkének (1) bekezdése értelmében a Tanács a Bizottság javaslatára és egyhangúlag eljárva meghatározott politikai megfontolásokból bármely tagállam számára engedélyezheti az adómértékeket érintő további, különösen az irányelv 5., 15. és 17. cikkében meghatározott rendelkezéseken felüli mentességek vagy kedvezmények alkalmazását.
               
               
                  Horvátország a 2014. december 16-i 2014/921/EU tanácsi végrehajtási határozat
                     2
                   alapján engedélyt kapott arra, hogy a 2003/96/EK irányelv 19. cikkével összhangban adómentességet alkalmazzon a humanitárius aknamentesítésre szolgáló gépek üzemeltetéséhez felhasznált gázolajra.
               
               
                  E javaslat arra irányul, hogy a szóban forgó engedélyt Horvátország kérelmének megfelelően meghosszabbítsa, mivel a legutóbb engedélyezett eltérés 2020. december 19-én lejárt. Az adómentesség célja, hogy csökkentse az aknamentesítési tevékenységre bejegyzett jogi személyek költségeit, felgyorsítva ezáltal e munkálatokat és elősegítve Horvátország humanitárius aknamentesítését.
               
               
                  Az aknamentesítési tevékenységekre a következőkkel összhangban kerül sor: a gyalogsági aknák alkalmazásának, felhalmozásának, gyártásának és átadásának tilalmáról, valamint megsemmisítéséről szóló, 1998. évi nemzetközi egyezmény (Ottawai Egyezmény); a kazettás lőszerekről szóló, 2018-ban Oslóban aláírt nemzetközi egyezmény, amely tiltja a kazettás lőszerek használatát, gyártását, átadását és készletezését, továbbá együttműködési és segítségnyújtási keretet hoz létre az elaknásított területek megtisztításának biztosítása érdekében; valamint a horvát aknamentesítési törvény (Horvát Hivatalos Közlöny, 110/15., 118/18. és 98/19. szám).
               
               
                  Az Ottawai Egyezmény 5. cikkével összhangban a Horvát Köztársaság 2018-ban benyújtotta második kérelmét az aknamentesítési határidő meghosszabbítása iránt. Az egyezmény részes államainak tizenhetedik ülésén helyt adtak a kérelemnek, és az aknamentesítési tevékenységek befejezésére a 2026. március 1-jei határidőt tűzték ki.
               
               
                  2020. szeptember 18-i levelükben a horvát hatóságok arról tájékoztatták a Bizottságot, hogy az új aknamentesítési határidővel összhangban 2026. december 19-ig fenn kívánják tartani a humanitárius aknamentesítéshez szolgáló gépek üzemeltetéséhez felhasznált gázolaj adómentességét. 2020. október 13-i és 2020. november 6-i levelükben további tájékoztatással szolgáltak.
               
               
                  A horvát hatóságok továbbra is alkalmazni kívánják a humanitárius aknamentesítésre szolgáló gépek üzemeltetéséhez felhasznált gázolajra a 2003/96/EK irányelv 19. cikkével összhangban megadott adómentességet.
               
               
                  Az eltérést a 2020. december 19-től 2026. december 19-ig tartó időszakra kérték, ami biztosítaná a legutóbb megadott eltérés folytonosságát, és az energiaadó-irányelv 19. cikkében engedélyezett maximális időtartamot sem lépné túl.
               
               
                  Horvátország az intézkedéssel a feltételezett aknamezők minél gyorsabb megtisztítását kívánja ösztönözni, hogy ezzel mezőgazdasági és erdőterületek szabaduljanak fel, amelyeket újból rendelkezésre lehet bocsátani gazdasági tevékenységek számára. Az intézkedésnek az elaknásított és fel nem robbant hadianyagokkal szennyezett területeken várhatóan közvetlen pozitív hatásai lesznek az emberi életre és egészségre is.
               
               
                  Az intézkedés az elaknásított területek humanitárius aknamentesítésére szolgáló gépek üzemeltetéséhez felhasznált gázolaj jövedéki adó alóli mentesítésében áll, amelyet csak az aknamentesítésre bejegyzett jogi személyek vehetnek igénybe. Erre jövedékiadó-visszatérítés formájában kerül sor. A jövedéki adó fizetése alól mentesített gázolajjal üzemelő gépeket rendeltetésük, műszereik és működési módjuk szerint osztályozni fogják. A gépek üzemeltetését a Horvát Aknamentesítési Központ illetékes főosztályai fogják felügyelni és nyilvántartani. Minden egyes géphez külön űrlapon naponta vezetni kell majd az üzemidőt, a gép teljesítményét és az üzemanyag-fogyasztást. Az adott projekt lezárásakor az aknamentesítést végző gazdasági szereplő benyújtja majd az adott helyszínen alkalmazott gépeihez kapcsolódó jövedékiadó-visszatérítési űrlapot, amelyhez csatolja az egyes gépek munkanaplóját. A jövedékiadó-szabályozás végrehajtásáért viselt általános felelősségének eleget téve a Pénzügyminisztérium adóigazgatási részlege az aknamentesítési munkálatok helyszínére vonatkozó információk alapján rendszeresen ellenőrizni fogja az aknamentesítő gépek üzemanyag-felhasználását.
               
               
                  A horvát hatóságok által közölt adatok szerint Horvátországban 44 jogi személy kapott engedélyt aknamentesítési tevékenység végzésére, amelyhez 43 gépet használnak. Az intézkedés ugyanakkor nem korlátozódik csupán ezekre az engedéllyel rendelkező gazdasági szereplőkre, hanem a későbbiekben engedélyezett bármely új gazdasági szereplőre és bármely új, aknamentesítés céljára felhasználható gépre is vonatkozik. A humanitárius aknamentesítésre használni kívánt minden új aknamentesítő gépet a Horvát Aknamentesítési Központ engedélyez és tart nyilván.
               
            
            
               Az intézkedés alkalmazása nélkül a Horvátország területén aknamentesítési munkálatok végzésére feljogosított, aknamentesítő gépeket üzemeltető gazdasági szereplőknek az üzemanyagként felhasznált gázolaj után a nemzeti jövedékiadó-mértéknek megfelelő adót kell fizetniük, melynek jelenlegi mértéke 100 literenként 3 060 HRK (kb. 404 EUR a 2020. október 1-jei 1 EUR = 7,5630 HRK átváltási árfolyam alapján), és amely egyaránt alkalmazandó a motorhajtóanyagként, valamint a helyhez kötött motorok, a nehéz gépek és a közúthálózaton kívüli használatra szánt járművek üzemeltetéséhez felhasznált gázolajra is (az energiaadó-irányelv 8. cikke (2) bekezdésének b), c) és d) pontja). Az ideiglenes adómentesség lehetővé tenné a gazdasági szereplők részére, hogy csökkentsék az aknamentesítési tevékenységgel járó költségeiket, és arra ösztönözné őket, hogy fokozzák tevékenységüket az intézkedés időtartama alatt. Ez fel fogja gyorsítani az aknamentesítés folyamatát. Az intézkedés kedvezményezettjei azok a jogi személyek, amelyek az aknamentesítési törvény (a horvát Hivatalos Közlöny 110/15., 118/18. és 98/19. száma) alapján engedélyt kaptak a Belügyminisztériumtól aknamentesítési műveletek végzésére, és a humanitárius aknamentesítési műveletekhez használt gépek műszaki követelményeiről és megfelelőségértékeléséről szóló rendelet (Horvát Hivatalos Közlöny, 53/07., 39/11. és 57/13. szám) szerint engedélyezett gépekkel rendelkeznek.
            
            
               
                  Horvátország az engedélynek a 2020. december 19-től kezdődően 2026. december 19-ig tartó meghosszabbítását kérte annak érdekében, hogy azt megszakítás nélkül és az irányelv 19. cikkének (2) bekezdése szerinti maximális időtartamon át alkalmazhassa.
               
            
            
               •Összhang a szabályozási terület jelenlegi rendelkezéseivel
            
            
               
                  Az ipari és kereskedelmi célokra felhasznált gázolaj adóztatását a 2003/96/EK irányelv, különösen annak 8. cikke szabályozza. Az 5., a 15. és a 17. cikk alapján a tagállamok differenciált adóztatást – úgymint adómentességet vagy adókedvezményt – alkalmazhatnak a gázolaj bizonyos felhasználásai tekintetében. Ezek a rendelkezések azonban nem biztosítanak adómentességet a humanitárius aknamentesítésre szolgáló gépek üzemeltetéséhez felhasznált gázolajra.
               
            
         
         
            
               Az energiaadó-irányelv rendelkezései
            
            
               
                  Az intézkedés értékelése a 2003/96/EK irányelv 19. cikke alapján
               
               
                  Az irányelv 19. cikke (1) bekezdésének első albekezdése a következőképpen rendelkezik: 
               
               
                  „Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.”
               
               
                  A humanitárius aknamentesítésre szolgáló gépek üzemeltetéséhez felhasznált gázolaj kedvező adóügyi megítélése előirányozható az irányelv 19. cikke alapján, amelynek célja lehetővé tenni a tagállamok számára, hogy meghatározott politikai megfontolásokból az adómértékeket érintő további mentességeket vagy kedvezményeket vezessenek be. 
               
               
                  Horvátország hat évre, vagyis a 19. cikk (2) bekezdésében előírt leghosszabb lehetséges időszakra kérte az engedélyt. Ez az időszak összhangban van Horvátország aknamentesítési műveletek befejezésével kapcsolatos nemzetközi kötelezettségvállalásaival.
               
               
                  Az eltérés azonban nem lehet akadálya a meglévő jogi keret jövőbeli fejlesztésének, továbbá függ az energiaadó-irányelv következő felülvizsgálatától, amelynek eredményeként a Tanács jogi aktust fogadhat el az energiaadó-irányelv módosítására irányuló bizottsági javaslat alapján. Az említett felülvizsgálat az energiaadó-irányelv értékelését
                     3
                  , valamint az uniós energiaadózási keretről szóló 2019. november 28-i tanácsi következtetéseket
                     4
                   követi. Következtetéseiben a Tanács felkérte a Bizottságot, hogy elemezze és értékelje a lehetséges alternatívákat, majd kellő időben tegye közzé az energiaadó-irányelv felülvizsgálatával kapcsolatos javaslatát; továbbá felszólította a Bizottságot, hogy fordítson külön figyelmet az irányelv hatályára, a minimum adómértékekre, valamint az egyéni adókedvezményekre és ‑mentességekre. 
               
            
            
               Bár indokoltnak tűnik engedélyezni az intézkedést a kért időszakra, e körülményekre való tekintettel az eltérés érvényességi idejét attól kell függővé tenni, hogy 2026. december 19. előtt érvénybe lépnek-e az idevágó területen hozott általános rendelkezések.
            
            
            
               
                  Állami támogatási szabályok
               
               
                  A horvát hatóságok az aknamentesítési tevékenységben részt vevő minden bejegyzett gazdasági szereplő számára jövedékiadó-visszatérítés formájában adómentességet terveznek biztosítani a humanitárius aknamentesítésre szolgáló gépek üzemeltetéséhez felhasznált gázolajra. A horvát hatóságok szerint az intézkedés nem minősül állami támogatásnak. E javaslat nem érinti az intézkedésnek az állami támogatási szabályok szerinti egyéb értékeléseit. A tanácsi végrehajtási határozatra irányuló javaslat továbbá nem érinti a tagállam azon kötelezettségét, hogy gondoskodjon az állami támogatási szabályoknak való megfelelésről.
               
            
            
               •Összhang az Unió egyéb szakpolitikáival
            
            
               
                  Egészségügyi és környezetvédelmi politika
               
               
                  A kért intézkedés elsősorban az Unió egészségügyi és környezetvédelmi politikáját érinti, mivel hozzájárul a Horvát Köztársaság elaknásított területeinek gyorsabb megtisztításához, melyek veszélyt jelentenek az emberek, a háziállatok és a vadon élő állatok életére és egészségére. Az intézkedéssel elérendő célkitűzések regionális és ágazati jellegűek, mivel az aknáktól megtisztítandó területek a Horvát Köztársaság különböző térségeiben találhatók, és az intézkedés által érintett ágazatok a mezőgazdaság és az erdészet. Az intézkedés az elaknásított és fel nem robbant hadianyagokkal szennyezett területeken közvetlen pozitív hatást gyakorol az emberi életre és egészségre.
               
               
                  Közlekedéspolitika
               
               
                  Az intézkedés a kifejezetten az elaknásított területek megtisztítására kifejlesztett és megépített, engedélyezett gépekben felhasznált gázolajra és a Horvát Köztársaságban található elaknásított területekre korlátozódik. Meg kell említeni továbbá, hogy ezek a gépek közúti szállításra semmilyen körülmények között nem alkalmazhatók.
               
               
                  Belső piac és tisztességes verseny
               
               
                  A fent leírt körülmények között az intézkedés a belső piac megfelelő működése és a tisztességes verseny biztosítása szempontjából is elfogadhatónak mondható, különösen azért, mert nem részesít előnyben bizonyos vállalkozásokat másokkal szemben, mivel a humanitárius aknamentesítésben Horvátországban részt vevő minden vállalkozásra vonatkozik. Egyedi jellegénél fogva z intézkedés az Unión belüli kereskedelemre sem lesz hatással, hiszen hatálya az elaknásított horvátországi területekre korlátozódik.
               
               
                  Megállapítható tehát, hogy az intézkedés összhangban van az Unió egészségügyi, környezetvédelmi, közlekedés- és versenypolitikájával.
               
               
                  Az adómentesség alkalmazására irányuló engedély meghosszabbítására javasolt időkeret alapján nem valószínűsíthető, hogy az előző bekezdésekben ismertetett körülményekben az intézkedés hatályvesztése előtt változás következne be.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A 2003/96/EK tanácsi irányelv 19. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Az Európai Unió működéséről szóló szerződés 113. cikkének hatálya alá tartozó közvetett adózás önmagában nem tartozik az Európai Uniónak az EUMSZ 3. cikke szerinti kizárólagos hatáskörébe.
               
               
                  Ugyanakkor a 2003/96/EK irányelv 19. cikke értelmében a Tanács kizárólagos hatáskörrel rendelkezik arra, hogy másodlagos jogforrások útján a tagállamok számára az említett rendelkezésnek megfelelő további mentességeket vagy kedvezményeket engedélyezzen. A tagállamok ennélfogva nem vehetik át a Tanács e szerepkörét. A szubszidiaritás elve ebből adódóan nem alkalmazandó e végrehajtási határozat esetében. Mivel ebben az esetben nem jogalkotási aktus tervezetéről van szó, az aktust nem kell továbbítani a Szerződésekhez csatolt 2. jegyzőkönyvben előírtak szerint a nemzeti parlamenteknek, hogy azok megvizsgálják a szubszidiaritás elvének való megfelelést.
               
            
            
               •Arányosság
            
            
               
                  A javaslat megfelel az arányosság elvének. Az adómentesség nem lépi túl a szóban forgó célkitűzés eléréséhez szükséges mértéket.
               
            
            
               •A jogi aktus típusának megválasztása
            
            
               
                  A javasolt jogi aktus tanácsi végrehajtási határozat. A 2003/96/EK irányelv 19. cikke kizárólag ezt az intézkedést teszi lehetővé.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Ehhez az intézkedéshez nem szükséges a hatályban lévő jogszabályok értékelése.
               
            
            
               •Az érdekelt felekkel folytatott konzultációk
            
            
               
                  A javaslat alapját a Horvátország által benyújtott kérelem képezi, és csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat egy tagállam számára annak saját kérése alapján megadandó egyedi engedélyre vonatkozik, és mint ilyen nem igényel hatásvizsgálatot.
               
               
                  A Horvát Köztársaságban összesen 295,9 km2 olyan terület található, ahol feltehetően még mindig vannak aknák, és e területek 8 megyét, illetve 50 várost és települést érintenek. Ezekre a területekre, illetve ezeken a területeken tilos a belépés és tilos az áthaladás.
               
            
         
         
            
               
                  A jelenlegi aknamentesítési műveleteket összesen 617 aknaszedő, helyszínkezelő és kisegítő személyzet végzi, aknamentesítési műveletek végzésére engedéllyel rendelkező 44 jogi személy alkalmazásában. Az aknamentesítési műveleteket 43 kimondottan erre tervezett aknamentesítő géppel végzik.
               
               
                  A Horvátország által szolgáltatott információk arra engednek következtetni, hogy az intézkedés korlátozott hatással lesz az adóbevételekre. A horvát hatóságok becslése szerint az intézkedéssel összefüggő teljes adókiadás 3 199 475 HRK (körülbelül 423 043 EUR) lesz az intézkedés teljes hatéves időtartama alatt.
               
               
                  Horvátország várakozásai szerint az intézkedés az aknamentesítési tevékenységekben részt vevő gazdasági szereplők működési költségeinek csökkentése révén pozitív hatással lesz az aknamentesítési műveletek sikeres és időben történő befejezésére.
               
            
            
               •Célravezető szabályozás és egyszerűsítés
            
            
               
                  Az intézkedés nem az egyszerűsítést szolgálja. Horvátország kérelmén alapul, és csak ezt a tagállamot érinti.
               
            
            
               •Alapjogok
            
            
               
                  Az intézkedés nem befolyásolja az alapvető jogokat.
               
            
            
               4.KÖLTSÉGVETÉSI VONZATOK
            
            
               
                  Az intézkedés nem ró az Unióra pénzügyi vagy igazgatási terhet. A javaslatnak ezért nincsenek az uniós költségvetést érintő vonzatai.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Végrehajtási tervre nincs szükség. A javaslat egy tagállam számára annak saját kérése alapján megadandó, adómentesség biztosítására vonatkozó egyedi engedélyre vonatkozik. Az engedély korlátozott időtartamra szól, amely 2026. december 19-én véget ér. Az intézkedés újraértékelhető, ha az érvényességi idő leteltével a meghosszabbítására irányuló kérelmet nyújtanak be.
               
            
            
               •Magyarázó dokumentumok (irányelvek esetében)
            
            
               
                  A javaslathoz nincs szükség az átültetésre vonatkozó magyarázó dokumentumokra. 
               
            
            
               •A javaslat egyes rendelkezéseinek részletes magyarázata
            
            
               
                  Az 1. cikk megállapítja, hogy Horvátország a 2003/96/EK irányelv 19. cikkével összhangban engedélyt kap a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazására.
               
               
                  A 2. cikk értelmében a kért engedélyt a Tanács a 2020. december 19-én kezdődő és 2026. december 19-ig tartó, azaz az irányelvben engedélyezett maximális, 6 éves időszakra megadja, biztosítva a jelenleg hatályos 2014/921/EU tanácsi végrehajtási határozat folytonosságát és eleget téve Horvátország kérelmének.
               
            
            
               2021/0075 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
         
         
            
               a 2003/96/EK irányelv 19. cikkével összhangban Horvátország részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre
                  5
                és különösen annak 19. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)Horvátország a 2014/921/EU tanácsi végrehajtási határozat
                  6
                alapján engedélyt kapott arra, hogy a 2003/96/EK irányelv 19. cikkével összhangban 2020. december 19-ig adómentességet alkalmazzon a humanitárius aknamentesítésére szolgáló gépek üzemeltetéséhez felhasznált gázolajra.
            
            
               (2)Horvátország 2020. szeptember 18-án engedélyt kért arra, hogy a 2020. december 19-től 2026. december 19-ig tartó időszakban továbbra is adómentességet alkalmazhasson a humanitárius aknamentesítésre szolgáló gépek üzemeltetéséhez felhasznált gázolaj esetében. A Bizottság kérésére Horvátország 2020. október 13-án és 2020. november 6-án további információkkal támasztotta alá kérelmét.
            
            
               (3)Az alkalmazni tervezett adómentességgel Horvátország fel kívánja gyorsítani a még nem aknamentesített területek megtisztítását a különböző horvát régiókban. Az intézkedésnek ezáltal azonnali pozitív hatásai lennének az emberi életre és egészségre az érintett régiókban.
            
            
               (4)Az intézkedésnek a kifejezetten az elaknásított területek megtisztítására kifejlesztett és megépített, engedélyezett gépekre kell korlátozódnia.
            
            
               (5)Az intézkedésnek a Horvátország területén található elaknásított területekre kell korlátozódnia.
            
            
               (6)Az intézkedést a horvátországi humanitárius aknamentesítésben részt vevő összes gazdasági szereplőre alkalmazni kell, így egyik részt vevő gazdasági szereplőt sem részesíti gazdasági előnyben.
            
            
               (7)Következésképpen a kérelemben szereplő intézkedés mind a belső piac megfelelő működésének, mind a tisztességes verseny biztosításának szempontjából elfogadható, és összeegyeztethető az Unió környezetvédelmi, energiaügyi és közlekedési szakpolitikájával.
            
            
               (8)A 2003/96/EK irányelv 19. cikkének (1) bekezdése alapján megadott valamennyi engedély szigorúan korlátozott időre szól. Annak érdekében, hogy az érintett gazdasági szereplők megfelelő mértékű jogbiztonságot élvezhessenek, és elegendő idejük legyen az elaknásított területek megtisztításának befejezésére, indokolt az engedélyt hat évre megadni.
            
            
               (9)Az aknamentesítési műveletekben részt vevő gazdasági szereplők jogbiztonsága, valamint az alkalmazandó adókulcs változásaiból eredő adminisztratív terhek esetleges növekedésének megelőzése érdekében Horvátország számára lehetővé kell tenni, hogy a humanitárius aknamentesítésére szolgáló gépek üzemeltetéséhez felhasznált gázolaj esetében megszakítás nélkül alkalmazhassa az adómentességet. A kért engedélyt ezért 2020. december 19-i hatállyal meg kell adni annak érdekében, hogy a szóban forgó intézkedés megszakítás nélkül kövesse a 2014/921/EU tanácsi végrehajtási határozat szerinti korábbi intézkedéseket.
            
            
               (10)E határozat nem érinti az állami támogatásokra vonatkozó uniós előírások alkalmazását,
            
            
               ELFOGADTA EZT A HATÁROZATOT: 
            
            
               1. cikk
            
            
               Horvátország engedélyt kap arra, hogy a területének humanitárius aknamentesítésére szolgáló gépek üzemeltetéséhez felhasznált gázolaj esetében adómentességet alkalmazzon. Az intézkedés a kifejezetten az elaknásított területek megtisztítására kifejlesztett és megépített, engedélyezett gépekre korlátozódik.
            
            
               2. cikk
            
         
         
            
               Ezt a határozatot 2020. december 19-től 2026. december 19-ig kell alkalmazni.
            
            
               Amennyiben azonban a Tanács az Európai Unió működéséről szóló szerződés 113. cikke vagy bármely egyéb releváns rendelkezése alapján eljárva a humanitárius aknamentesítés vonatkozásában adókedvezményekkel kapcsolatos általános szabályokat állapít meg, e határozatot az említett általános szabályok alkalmazásának kezdőnapjáig kell alkalmazni.
            
            
            
               3. cikk
            
            
               Ennek a határozatnak Horvátország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 283., 2003.10.31., 51. o.
               
               
                  
                     (2)
                  
                        HL L 363., 2014.12.18., 50. o.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        A Tanács 2019. november 28-i következtetései, 14608/19, FISC 458. 
               
               
                  
                     (5)
                  
                        HL L 283., 2003.10.31., 51. o.
               
               
                  
                     (6)
                  
                        A Tanács 2014/921/EU végrehajtási határozata (2014. december 16.) a 2003/96/EK irányelv 19. cikkével összhangban Horvátország részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről (HL L 363., 2014.12.18., 150. o.).